23/01/2017 | Administración LocalProvincial
Deputación Provincial da Coruña
Servizo de Planificación e Xestión de Recursos Humanos. Sección de Planificación de Recursos Humanos
Resolución pola que se convoca o proceso de elaboración dunha lista de aspirantes para a selección de persoal funcionario interino e/ou laboral temporal, posto de educador/a de administración especial

-Resolución 804/2017 do 13/01/2017 pola que convoca o proceso de elaboración dunha lista para selección de persoal interino. Posto de Educador/a. Don Valentín González Formoso, Presidente da Deputación Provincial da Coruña Visto o expediente relativo á convocatoria do procedemento para elaborar unha lista de aspirantes para a selección de persoal funcionario interino e/ou persoal laboral temporal para o postos de educador/a (Subgrupo A2), no que se acreditan os seguintes I.1.- Estando esgotada a lista de aspirantes para a selección de persoal funcionario interino e/ou laboral, para o posto de educador/a de administración especial, é preciso dispor de unha nova lista para a cobertura de posibles vacantes e substitucións que podan xurdir mediante os correspondentes nomeamentos de funcionarios interinos, ata que as ditas prazas sexan cubertas polo procedemento regulamentario. I.2.- O procedemento vixente nesta Deputación para a selección de persoal temporal está contido no Regulamento aprobado ao efecto, que establece o procedemento de elaboración das listas de aspirantes correspondentes, que se levará a efecto de conformidade coas bases que rexerán a convocatoria pública do proceso selectivo necesario. O Regulamento da selección de persoal funcionario interino e laboral temporal desta Deputación (BOP núm.151, do 2 de xullo de 2008), en canto se refire ao procedemento para a selección mediante o sistema de listas. De conformidade coa normativa citada e demais concordante e de aplicación Convocar o procedemento de elaboración dunha lista de aspirantes para a selección de persoal funcionario interino e/ou laboral temporal para postos de Educador/a (Subgrupo A2), de Administración Especial, que se rexerá polas Bases aprobadas ao efecto pola Xunta de Goberno do 16 de decembro de 2016. En relación co expediente da referencia, este Servizo propón que a Xunta de Goberno, como órgano competente, por delegación da Presidencia, adopte o seguinte acordo: De conformidade coa normativa vixente, convocar o proceso de selección para elaborar as listas de persoal funcionario interino, para posibles nomeamentos, para postos de Educador/a (A2), de administración especial, segundo se regula de seguido: Primeira.- As solicitudes para tomar parte no proceso deberán presentarse no modelo oficial que se facilitará por esta Deputación Provincial (Rexistro Xeral, Servizo de Planificación e Xestión de Recursos Humanos e na páxina web www.dicoruna.es/diputacion/impresos, no prazo de 20 días naturais, contados a partir do seguinte ao da publicación das presentes Bases no Boletín Oficial da Provincia, debidamente cubertas e acompañadas dos documentos que acrediten a titulación esixida e, no seu caso, os demais requisitos que se sinalen para cada posto dos que se trata (orixinais ou copias compulsadas), ademais dunha fotocopia simple do Documento Nacional de Identidade. Segunda.- Rematado o prazo de presentación de solicitudes, a Presidencia da Corporación, no prazo máximo de quince días, declarará aprobadas as relacións de persoas admitidas e excluídas, que se publicará no Boletín Oficial da Provincia, establecéndose un prazo de dez días a efectos de reclamacións. Logo de rematado o dito prazo, a Presidencia aprobará a relación definitiva de persoas admitidas e excluídas e determinará o lugar, a data e hora de comezo do primeiro exercicio das probas selectivas, así como a relación nominal das persoas que compoñerán o Tribunal Cualificador, todo o que se publicará no Boletín Oficial da Provincia. Terceira.- Os tribunais constarán dun/ha presidente/a, tres vogais funcionarios/as da Deputación e un/ha secretario/a, que haberán de cumprir os requisitos sinalados no art.60 do Real decreto lexislativo 5/2015 de 30 de outubro polo que se aproba o texto refundido da Lei do Estatuto Básico do Empregado Público, e demais normativa aplicable. Os tribunais poderán dispoñer a incorporación aos seus traballos de persoal asesor especialista para as probas selectivas correspondentes, limitándose éste a prestar a súa colaboración nas súas especialidades técnicas. Os tribunais terán a categoría e o dereito de percibir as contías correspondentes, de conformidade co disposto no R. D. 462/2002 e lexislación complementaria. Cuarta.- Unha vez comezadas as probas selectivas e de conformidade coa normativa vixente, os anuncios de celebración das sucesivas probas expoñeranse nos locais nos que se celebrou a proba anterior, con doce horas de antelación, como mínimo con respecto ao seu comezo, se se trata do mesmo exercicio, ou de vinte e catro, se se trata dun novo. Unha vez que conclúan os procesos selectivos, os tribunais formularán as súas propostas á Presidencia da Corporación, para aprobar as listas correspondentes. Quinta.- En todo o non previsto nestas Bases, estarase ao disposto no Regulamento regulador da selección de persoal funcionario interino e laboral temporal desta Deputación (BOP núm.151, do 02/07/2008) e na normativa de acceso á funcións pública vixente. Así mesmo, estas Bases e convocatoria e cantos actos administrativos se deriven dela, poderán ser impugnados nos casos e na forma establecidos pola Lei 39/2015, do 1 de outubro, do Procedemento Administrativo Común das Administracións Públicas. Requisitos: Diplomado Educación social, Pedagoxía, Profesor educación primaria.1º Exercicio obrigatorio e eliminatorio: consistirá na contestación dun cuestionario de 50 preguntas con 3 respostas alternativas sobre as materias obxecto do temario que figura no seguinte programa, nun tempo máximo total de 1 hora. A puntuación será de 00,00 ata 10,00 puntos, sendo necesario para aprobar obter un mínimo de 05,00 puntos. Cada pregunta correcta obterá unha puntación de 0,20 e cada pregunta incorrecta descontará 0,05 puntos.2º Exercicio obrigatorio e eliminatorio: consistirá en resolver no tempo máximo de 1 hora, un suposto práctico relacionado coas funcións a desenvolver. A puntuación será de 00,00 ata 10,00 puntos, sendo necesario para aprobar obter un mínimo de 05,00 puntos.3º Exercicio.- De carácter obrigatorio, excepto para quen teña acreditado o nivel de coñecemento do galego: Celga 4, que estará exento/a de realizar o exercicio. Consistirá na tradución nun tempo máximo de 1 hora dun texto do castelán ao galego e outro do galego ao castelán a proposta do Tribunal. Este exercicio será cualificado como apto ou non apto. Tema 1.- A Constitución Española de 1978: Estrutura. Especial referencia aos dereitos fundamentais e liberdades públicas. Tema 2.- O Estatuto de Autonomía de Galicia. Título Preliminar. Competencias de Galicia. Tema 3.- Lei 7/1985, do 2 de abril, reguladora das Bases de Réxime Local: clases de entidades locais. A provincia: Competencias. Tema 4.- Dereitos e deberes dos funcionarios da Administración Local. Tema 5.- Lei 39/2015, do 1 de outubro do Procedemento Administrativo Común das Administracións Públicas: Dereitos das persoas nas súas relacións coas Administracións Públicas. Termos e prazos. Tema 6.- Requisitos Específicos que deben reunir os centros de menores e os centros de atención á infancia. Tema 7.- Funcións do educador de menores en risco. Habilidades básicas e modelos de intervención educativa. Tema 8.- Programación Educativa. Deseño e elaboración de programas de centros: PEC (proxecto educativo centro) e PEI (proxecto educativo individual) Tema 9.- Proceso de planificación na educación a menores en situación de risco. Metodoloxía, instrumentos técnicos e recursos. Tema 10.- Coordinación e dirección de tarefas educativas. O equipo educativo. Comunicación e toma de decisións. Tema 11.- Desenvolvemento evolutivo do neno de 3 a 12 anos. Tema 12.- A familia. Evolución e problemáticas. A intervención familiar desde un contexto socio-educativo. Tema 13.- Condución e animación de grupos. O lecer e o tempo libre. Tema 14.- Procedementos e instrumentos de rexistro na intervención educativa. Tema 15.- Procesos de motivación e aprendizaxe. Interferencias en ambos os procesos. Tema 16.- A Tutela e a garda. Tema 17.- A adopción e o acollemento familiar. Tema 18.- Malos tratos. Introdución histórica. Conceptos. Tipoloxías. Intervención. Tema 19.- Protocolo de actuación en abusos sexuais a menores. Tema 20.- Lei 13/2008 do 3 de decembro, de Servizos Sociais de Galicia: obxectivos do sistema galego de servizos sociais. Catálogo dos servizos sociais. Competencias en materia de servizos sociais. A presente resolución, que pon fin á vía administrativa, é susceptible de interposición de recurso potestativo de reposición perante o Presidente, nos termos e prazos sinalados na Lei 39/2015, do Procedemento Administrativo Común das Administracións Públicas e; ou directamente de recurso contencioso-administrativo nos termos e prazos sinalados na Lei 29/1998, reguladora da Xurisdición Contencioso-Administrativa. Todo iso, sen prexuízo de que se poida exercitar calquera outro recurso que se estime pertinente. A Coruña, 13 de xaneiro de 2017 O Presidente A Secretaria Acctal., PDFR 21179/2015 do 01/10/2015 O Deputado Antonio Leira Piñeiro Amparo C. Taboada Gil